Swangerskap is ’n ervaring soos min. Dit is die begin van ’n nuwe lewe, maar ook die geboorte van ’n ma wat met die verloop van nege maande op elke denkbare manier verander – fisies, emosioneel en sosiaal. Jou voeding, welstand en emosies gedurende hierdie wonderlike tydperk speel ’n rigtinggewende rol in die res van jou baba se lewe. Die ervaring moet vir jou ook veilig en behoudend wees sodat jy jou baba reg kan laat wegspring en sy potensiaal ontgin.
Die geboorte, wanneer jou baba haar verskyning in ons wêreld maak, is ’n diep betekenisvolle oomblik – een wat jy nie kan herhaal nie. Deur ten volle ingelig te wees, jou opsies te verstaan en ’n aktiewe rol te speel in die keuses wat gemaak word, sal ’n enorme verskil maak. Uiteindelik is dit nie belangrik hóé jou baba gebore word nie; wat belangrik is, is hoe jy dit ervaar en dat alles veilig afloop.
Die inligting en raad in hierdie boek verskaf nuttige riglyne oor vele van die prosedures en opsies wat vandag beskikbaar is en sal vir seker daartoe bydra dat jy jou swangerskap en geboorte positief ervaar.” Tina Otte, skrywer, spesialisredakteur Your Pregnancy-tydskrif